
REZUMAT 


Studiul își propune să evidenţieze câteva aspecte comune din viaţa și activitatea a doi mari 
muzicieni români: George Enescu și Clara Haskil. Sursa documentară o constituie articole 
de presă, cărți poştale, afișe și fotografii ce i-au aparținut lui George Enescu, aflate astăzi în 
arhiva muzeului care îi poartă numele. 

Cuvinte cheie: George Enescu, Clara Haskil, corespondență. 


Muzeul Naţional „George Enescu” își valorifică patrimoniul - unic în 
peisajul muzeal din ţara noastră — prin diverse modalități: expoziţii temporare, 
publicaţii, diverse proiecte etc., aducând de fiecare dată în prim-plan numele celui 
mai important muzician român al secolului trecut. Cercetând arhiva instituției și 
documentele ce alcătuiesc corespondenţa lui George Enescu, ne-au atras atenția 
câteva dintre acestea, precum și unele afișe, articole de presă și fotografii, 
semnificative pentru ilustrarea unei legături ce a existat între doi muzicieni 
remarcabili: George Enescu și Clara Haskil. 


1 Comunicare științifică (adăugită şi revizuită) prezentată în cadrul Simpozionului Internaţional de 
Muzicologie „George Enescu”, București, 2021. 

Marcaţi de geniu, uniți de aceeaşi imensă pasiune pentru muzică, George 
Enescu și Clara Haskil au fost personalități aparte, nume ce s-au impus treptat nu 
doar în istoria muzicii românești, ci și în arta componistică, respectiv interpretativă 
mondială. Pornind de la documentele regăsite în Arhiva MNGE, am reunit 
informații despre acești artiști, subliniind aspecte similare din viaţa lor: studiile 
muzicale realizate în aceleași mari centre culturale, concertele susținute împreună, 
prietenii și chiar mecena comuni. 


George Enescu și Clara Haskil 

Destinele compozitorului și pianistei s-au intersectat de câteva ori, cea din 
urmă „călcând” — în mod simbolic — pe urmele maestrului. Dotată cu aceeași 
memorie muzicală fabuloasă și ușurință de a învăţa un instrument fără profesor 
(vioara), a studiat la rândul ei la Viena, apoi la Conservatorul din Paris, cunoscând 
ulterior aceeași lume muzicală de elită, având parteneri de scenă comuni. E dificil 
de spus în ce măsură cele câteva concerte susținute împreună cu George Enescu 
de-a lungul timpului, puţinele file de corespondenţă directă (ori indirectă) ce îi 
vizează pe cei doi, amintirile unor terţi care îi plasează simultan pe aceeaşi scenă 
constituie dovezile unei prietenii apropiate, dar cert este faptul că fără o admiraţie 
şi un respect reciproc semnificative, aceste legături umane şi profesionale între 
George Enescu și Clara Haskil nu s-ar fi păstrat de-a lungul a peste trei decenii. 


Haskil cântă Enescu 

Este interesant de menţionat că 
în 1911, Clara susține la Bucureşti un 
recital (consemnat în presă de E. D. 
Fagure, în Adevărul, 23 februarie 1911) 
în care figurează Pavana din Suita pentru 
pian op. 10 de George Enescu 
(definitivată şi premiată de revista 
franceză Musica în 1903, publicată apoi 
în 1904). Aceasta va deveni una dintre 
puţinele creaţii enesciene incluse în 
repertoriul pianistei (alături de Sonata a 
Il-a pentru pian și vioară op. 25, „în 
caracter popular românesc” şi Sonata a III-a 
pentru pian solo în re major), Clara 
nefiind prea atașată de muzica modernă 
(fapt consemnat de mărturisirile 
colaboratorilor săi și confirmat de 
parcurgerea titlurilor din repertoriul 


Figura 1. Clara Haskil, fotografie — 
carte poștală (Arhiva MNGE) 

concertelor sale). Cum anume a luat contact cu Suita op. 10, nu ştim, dar faptul că 
Alfred Cortot, profesorul ei de pian, a fost în juriul care a decernat acestei lucrări 
enesciene Premiul I poate fi o simplă coincidenţă - sau nu. 


Enescu, Haskil și Casa Regală a României 

Tot la acest capitol - al „coincidenţelor” — semnalăm prezența amândurora 
pe scena Ateneului Român în anul 1909, moment ce marchează debutul concertistic 
al Clarei în România. Atât ea (având 14 ani), cât şi George Enescu (în vârstă de 28 
de ani) au cântat, în concerte diferite, sub bagheta lui Dimitrie Dinicu, 
întemeietorul Orchestrei Ministerului Instrucțiunii Publice din România: Haskil — 
în ianuarie, Enescu — în decembrie. Mai mult, se pare că violoncelistul Dimitrie 
Dinicu a prezentat-o pe Clara Reginei Elisabeta (Carmen Sylva — protectoarea lui 
George Enescu). Tradiţia ar fi continuat, pianista fiind apoi introdusă de George 
Enescu și soția sa, Maruca, următorilor suverani: Reginei Maria și Regelui 
Ferdinand?. 


Mecena comuni: Prinţesa de Polignac şi Regina Elisabeta a Belgiei 
Dacă George Enescu s-a bucurat CI CN 
de un succes tot mai mare în capitala 
Franţei, reușind să se afirme atât în 
calitate de compozitor, cât şi de interpret 
şi dirijor, despre Clara Haskil nu se poate 
spune același lucru. Pentru ea, Parisul a 
reprezentat mereu un loc pe care a 
încercat în repetate rânduri să îl 
cucerească. Nu părea să-i fie prielnic, nici 
în perioada studiilor, nici apoi. Scolioza 
și tratamentele inumane la care a fost 
supusă o perioadă de 4 ani (1914-1918) la 
sanatoriul de la Berk au îndepărtat-o de 
capitala Franţei, unde, odată restabilită, a 
revenit împovărată de greutăți. În 1919, a 
plecat în Elveţia. A locuit multă vreme 
împreună cu protectorul său, unchiul 
Avram. După moartea acestuia, care a 
avut (dincolo de intenţiile sale bune) o 
influență mai degrabă negativă asupra Figura 2. Winnaretta Singer, 
psihicului pianistei, Clara s-a văzut Prinţesa de Polignac, autoportret în ulei 


2 Cf. Curierul israelit, 19 noiembrie 1922, citat de Jérôme Spycket în: Clara Haskil, Editura Muzicală, 
București, 1987, pp. 336-337. 

aproape singură. S-a bucurat însă de prietenia unor oameni care i-au rămas mereu 
fideli. Printre aceştia s-au numărat cel puțin două nume ce se regăseau și în 
anturajul lui George Enescu: Winaretta Singer, Prinţesa de Polignac și Elisabeta, 
Regina Belgiei. 

Soţia Prințului Edmond de Polignac - aristocrat francez, compozitor și 
mecena —, moștenitoarea afacerii cu mașini de cusut Singer, Winaretta Singer a 
creat împreună cu soțul ei un salon artistic influent la Paris, devenit centrul unei 
vieţi culturale efervescente ce-i reunea, la începutul anilor 1900, pe unii dintre cei 
mai de seamă reprezentanţi ai artelor: Proust, Cocteau, Monet, Chabrier, d'Indy, 
Debussy, Faure, Ravel, Stravinski, Enescu și mulți alţii. Personalitate controversată, 
ea a sprijinit însă numeroși artiști, printre care, în mod deosebit, pe Clara Haskil. 
Neavând mult timp o locuință proprie, Clara devenise o prezență constantă a 
saloanelor Prințesei (numită uneori, în corespondenţa sa, mătușă), care nu doar o 
găzduia, ci o susținea, o motiva, îi punea la dispoziţie pianele sale pentru a studia, 
călătoreau împreună la diversele sale reședințe din Italia (Palazzo Contarini 
Polignac din Veneţia) sau Elveţia, oferindu-i ani la rând o rentă lunară confortabilă 
pentru a-i acoperi diversele cheltuieli. Fără să aibă nicicând o altă meserie decât cea 
de pianistă, Clara Haskil a trecut prin perioade extrem de dificile, singurele surse 
de venit fiind concertele sale — nu prea numeroase (în tinerețe, cel puţin). Au existat 
şi alți prieteni care au susținut-o financiar în vremurile grele, dar Prinţesa de 
Polignac se remarcă prin constanţa și generozitatea sa. 

Rămânând în sfera mecenatelor, 
întâmplarea face că în casa lui George Enescu de la 
Meudon, unde s-a stabilit după Primul Război 
Mondial, Clara Haskil își amintește că a cunoscut-o 
pe Elisabeta, Regina Belgiei. Situaţia este redată cu 
umor într-una din scrisorile pianistei - care, la 
momentul respectiv, nu ştia cu cine stă de vorbă, 
purtându-se foarte firesc chiar și atunci când 
Elisabeta a invitat-o în automobilul ei pentru a pleca 
împreună de la Enescu. Violonistă ea însăși, elevă şi 
bună prietenă a maestrului, cea căreia i se datorează 
premiera belgiană a operei Oedipe, unul dintre 
puţinii prieteni care i-au fost aproape muzicianului 


în anii dinaintea sfârșitului şi nu numai, Elisabeta a Figura 3. Fotografie Regina 
Belgiei se numără, deci, şi printre protectorii Clarei Elisabeta a Belgiei 
Haskil. 


Recitaluri Enescu-Haskil 
De-a lungul timpului, colaborarea directă dintre Clara Haskil și George 

Enescu s-a concretizat în câteva recitaluri și concerte comune, susținute în Elveţia și 
Franţa. Prima ocazie în care numele ambilor muzicieni s-au regăsit pe același afiș a 
fost un concert alcătuit exclusiv din creaţii enesciene. Alături de o sonată pentru 
pian și vioară, Cvartetul op. 22, nr. 1, în program a figurat şi Suita op. 10 pentru pian 
de George Enescu, în interpretarea Clarei Haskil. Concertul a avut loc în Sala 
Conservatorului din Lausanne, la 5 februarie 1921 (data primei audiții a cvartetului 
enescian). Atunci, Enescu s-a prezentat publicului atât în calitate de pianist, cât și 
de violist — interpretând știma de violă din cadrul cvartetului său3. 


A 


Figura 4. Articol de presă: „Concert Enesco”, în La tribune de Lausanne, 08.02.1921 


(Arhiva MNGE) 


O cronică muzicală publicată în ziarul La Tribune de Lausanne în data de 8 
februarie 1921 menționează concertul la care facem referire şi detaliază atât 
programul, cât și interpreții săi. Mai mult, regăsim opiniile autorului despre 
calitățile protagoniştilor, respectiv diverse remarci referitoare la creațiile enesciene 
interpretate. Ele au fost considerate ca aparţinând „unui muzician admirabil 
înzestrat, ale unui om care este muzician până în vârful degetelor”, dar și „de cea 
mai înaltă dificultate tehnică”4. Elogiile se adresează, în general, instrumentiştilor, 
remarcându-se cele adresate lui George Enescu şi Clarei Haskil. 

1929 a fost anul unei alte colaborări Enescu-Haskil, de această dată cântând 
împreună, la Salle des Agriculteurs din Paris, în cadrul unei serate de muzică 
românească organizată de Fundaţia Rotschild. Cu acel prilej, cei doi au prezentat 
publicului Sonata pentru pian şi vioară a compozitorului român Marcel Mihalovici. 
Devenit un prieten apropiat al lui George Enescu, Mihalovici a fost laureat al 
Premiului de compoziţie „George Enescu” în anii 1919, 1921 și 1925, cu piesele: 


3 Mircea Voicana, George Enescu, Editura Muzicală a Uniunii Compozitorilor din RPR, Bucureşti, 1964, 
p. 189. 

4 Cf. „Concert Enesco” în La Tribune de Lausanne, 8.02.1921, publicat în volumul Articole de presă despre 
George Enescu (1912-1922). Documente din Arhiva MNGE, Ed. critică de Camelia Anca Sârbu și Florinela 
Popa, Editura Muzicală, București, 2020, p. 316. 

Nocturnă pentru pian, Sonata pentru pian şi vioară, Introduction et mouvement 
symphonique. În 1954, un an înaintea morţii sale, George Enescu i-a încredinţat 
acestuia ultimele indicaţii pentru finalizarea partiturii Simfoniei de cameră op. 33. 

Revenind la George Enescu și Clara Haskil, semnalăm o serie de patru 
recitaluri și concerte desfășurate în anii 1935, 1948 şi 1952, susținute împreună de 
cei doi artişti consacraţi. Puţine, răsfirate în trei decade diferite ale anilor 1900, ele 
au rămas însă adevărate repere în viața muzicală internaţională. 

La 8 februarie 1935, la Vevey (Elveţia), ei interpretau Sonata nr. 1, op. 78 de 
Johannes Brahms. Trei zile mai târziu, la 11 februarie 1935, la Geneva (Elveţia), 
George Enescu și Clara Haskil prezentau publicului, printre altele, creații de 
Schumann (Sonata nr. 2, op. 121) şi Enescu (Sonata a III-a, op. 25, „în caracter popular 
românesc”). 

Figura 5. Afiş al recitalului de la Geneva, 11 februarie 1935 (Arhiva MNGE) 
Evenimentele au avut ecou în presa vremii. Messager din Montreux nota, la 


13 februarie 1935: „recitalul dat vineri în faţa unei săli pline și vibrante a fost o 

adevărată încântare. Brahms, Schumann, Beethoven la bis au fost interpretate cu 
acea emoţionantă perfecțiune care creează viața şi frumusețea. Cât despre valoarea 
tehnică a acestor doi artiști — care e transcedentă — interesanta şi acrobatica Sonată 
în la minor de Enescu ne-a vădit incontestabila valoare a acestor doi mari și 
atrăgători virtuozi români” (L. V. F.). Referitor la același eveniment, Charles Koella 
scria în Gazette de Lausanne, la 12 februarie 1935: „Unul din cele mai magnifice 
concerte ale stagiunii (...). Nici un cuvânt n-ar putea exprima emoția care ne-a 
cuprins ascultând Adagio din Sonata în re minor de Schumann sub degetele 
acestor doi români egali prin geniu, prin simțul profund al muzicii, prin 
incomparabila frumuseţe a interpretării 5. 

La câteva luni după aceste două concerte, Clara îi trimitea lui Enescu, la 5 
iunie 1935, o carte poştală semnată de ea și prietenul ei apropiat, compozitorul și 
pianistul elveţian E. R. Blanchet, în care se întreba când vor mai cânta împreună 
sonata maestrului. 


Figura 6. Carte poştală adresată lui G. Enescu de către Clara Haskil și 
E. R. Blanchet, 5 iunie 1935, faţă-verso (Arhiva MNGE) 


5 Apud Adriana Moscuna (ed.), Clara Haskil. O viață dăruită muzicii, Editura Muzicală, Bucureşti, 1992, 
p. 317. 


Lucrări de muzicologie, XXXVI/1, 2021 
67 


Irina Niţu 
Documente din Arhiva Muzeului Naţional „George Enescu”. George Enescu și Clara Haskil 


Chiar dacă acest lucru nu s-a mai întâmplat, soarta i-a readus împreună pe 
cei doi muzicieni români în anul 1948, când, în data de 8 octombrie, acelaşi oraş 
elveţian Vevey a găzduit un nou recital de sonate pentru vioară şi pian de Mozart, 
Bach, Beethoven şi Brahms în interpretarea duo-ului Enescu-Haskil. În Gazette de 
Lausanne din 12 octombrie 1948, se menţiona: „Nicicând până acum România nu 
ne-a făcut un dar atât de măreț. Timp de două ore auditorii foarte numeroși — nu 
mai era niciun loc liber — au trăit o stare de spirit plină de exaltare (...). Succesul 
celor doi artiști a ajuns la maximum când au interpretat în bis, într-o contopire a 
două suflete și două voci, admirabilul Andante din Sonata a noua de Beethoven”€. 
Evenimentul a rămas descris inclusiv de către Madeleine Lipatti, soția pianistului 
Dinu Lipatti, care afirma: „Cu Enescu nu era numai o colaborare pe plan muzical, 
era același izvor care țâșnea, același suflu care îi anima, acelaşi sânge care dădea 
viață muzicii. Am avut atunci o viziune de paradis!”7. 

Ultimul concert al celor doi s-a desfăşurat la 19 iunie 1952, la Strasbourg, în 
Franţa, unde Clara Haskil a interpretat Concertul nr. 4 de L. van Beethoven, cu 
George Enescu la pupitrul dirijoral. Dernières nouvelles d'Alsace din 21 iulie 1952 
relatează acest fapt sub titlul Concert simfonic dirijat de dl George Enescu, iar Carrefour 
— în al său articol intitulat Marile seri din Strasbourg — semnalează prestaţia celor doi 
artiști în termeni elogioși.s 


6 Idem, p. 323. 

7 Într-un interviu acordat Radio Köln, 5 decembrie 1965, citat în Clara Haskil. O viață dăruită muzicii, 
Adriana Moscuna (ed.), Editura Muzicală, Bucureşti, 1992, p. 183. 

8 Cf. Clara Haskil. O viață dăruită muzicii, Adriana Moscuna (ed.), Editura Muzicală, București, 1992, 
p. 324. 

A fost unul dintre concertele semnificative desfășurate în ultimii ani de 
viaţă ai compozitorului, aparent neobosit, deosebit de activ pe plan muzical, dar 
ajuns la o vârstă înaintată - 71 de ani. Bucurându-se, târziu, de o apreciere 
binemeritată, şi Clara Haskil (ea însăși ajunsă la vârsta de 57 ani) era angrenată în 
numeroase evenimente concertistice epuizante. Cunoscând o ascensiune continuă, 
ea a colaborat cu mari nume de interpreți, dirijori, concertând atât în Europa, cât și 
în America. Un accident banal, survenit la 7 decembrie 1960, a încheiat brusc o 
viaţă și o activitate pusă în slujba muzicii, lăsând, asemenea marilor spirite, un 
mare gol în urma sa. 

Ne bucurăm, deci, să readucem atenţiei cititorilor câteva aspecte comune 
din biografia celor doi muzicieni români. Fiecare și-a îndeplinit destinul în sfera 

muzicii, ajungând printre cei căroră talentul, norocul și munca asiduă le-au 
rezervat cele mai „bune locuri”. De aici, credem, şi șansa acestor colaborări 
disparate, dar gravate în istoria muzicii, consemnate de critici, memorate de 
prieteni sau parteneri de scenă. Desigur, rândurile de față nu și-au propus să 
descopere exhaustiv legăturile dintre George Enescu și Clara Haskil, ci să le 
evidenţieze pe cele cuprinse şi ilustrate de documentele prezente în Arhiva MNGE. 
Astfel, aducem un dublu omagiu - atât muzicianul căruia instituția noastră îi 
poartă numele, cât și celebrei pianiste, dezvăluind totodată elemente dintr-un 
patrimoniu muzeal inedit. 


FOND DOCUMENTAR 

Documente din Arhiva MNGE, București: 

Articol de presă: „Concert Enesco”, în La tribune de Lausanne, 08.02.1921. 

Afiş: Geneva, Salle de la Reformation, 11 februarie 1935. 

Carte poștală: Clara Haskil, E. R. Blanchet către G. Enescu, 5 iunie 1935, față-verso. 
Fotografii: Clara Haskil (fotografie tip carte poștală); George Enescu și Clara Haskil, 


Strasbourg, 1952. 

